Man sit lank oor gru-verkragting - Maroela Media
'n 25-jarige man is in die Vrystaatse hooggeregshof tot lewenslange tronkstraf gevonnis vir die wrede verkragting van 'n sesjarige meisie.
"Regter Johannes Moeng het Moses Motlatis Mpeli tot lewenslange tronkstraf gevonnis vir die wrede verkragting van 'n sesjarige meisie op 3 Desember," het Nathi Mncube, woordvoerder van die Nasionale Vervolgingsgesag (NVG), gesê.
Die hof het gehoor dat Mpeli die meisie winkel toe gestuur het om vir hom iets te koop. Hy het haar beveel om in die huis in te kom toe sy teruggekeer het maar sy het geweier. Mpeli het haar opgetel en na sy kamer gedra waar hy haar verkrag het. Hy het haar met die dood gedreig indien sy iemand sou vertel wat gebeur het. Die meisie het vir haar ma van die verkragting vertel. Die polisie het die man se huis deursoek en op 'n T-hemp en kombers afgekom met bloed op.
Staatsaanklaer Amanda Bester het ter verswaring van vonnis gesê die hof moet Mpheli geen genade toon nie aangesien sy slagoffer permanente beserings opgedoen het. Die meisie het reeds vier operasies ondergaan.
Regter Moeng het tydens vonnisoplegging gesê die meisie het ernstige beserings opgedoen, sal nooit 'n normale lewe kan lei nie en dat die beskuldigde lewenslank tronk toe gestuur moet word aangesien dit die enigste manier is om die gemeenskap te beskerm.
Andre Visagie · 5 jare gelede
Waarom kan Maroela media nie konsekwent in hul berigte meld of die persoon wat ter sprake is 'n blanke, swartman, Indier of kleurling is nie. Dit is tog feite en geen rassime nie??